|  |  |  |  |
| --- | --- | --- | --- |
| D:\Utile\Desktop 04092017\materiale_rollup_afm\NOI ROLLUP SPIDER\sambata\finale\stema_guvern.png |  | **D:\Comunicare\Grafica AFM\Sigla AFM\sigla_AFM.jpg** |  |
| MINISTERUL MEDIULUI, | ADMINISTRAȚIA FONDULUI |
| APELOR ȘI PĂDURILOR | PENTRU MEDIU |
|  |  |

Nr. Înregistrare ............/............................

**REFERAT DE APROBARE**

*pentru modificarea anexei nr. 4 la Ordinul ministrului mediului, apelor și pădurilor nr. 1248/2024 privind aprobarea modelului  și conținutului formularelor și documentelor utilizate în activitatea de verificare documentară*

 Prezentul referat de aprobare este elaborat în conformitate cu prevederile art. 6, alin. (3), ale art. 30, alin. (1) lit. c) și ale alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin pentru modificarea anexei nr. 4 la Ordinul ministrului mediului, apelor și pădurilor nr. 1248/2024 privind aprobarea modelului  și conținutului formularelor și documentelor utilizate în activitatea de verificare documentară.

 Proiectul de ordin a fost elaborat ținând cont de prevederile art. 57, alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, ale art. 13 alin.(4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor și Pădurilor, cu modificările și completările ulterioare, ale art. 11 alin. (4) și ale art. 12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, ale art. 5 lit. i) din anexa la Hotărârea Guvernului nr. 277/2023 privind aprobarea Regulamentului de organizare şi funcţionare a Administraţiei Fondului pentru Mediu, precum și ale art. 148-149 și art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare.

 Prin Ordinul ministrului mediului, apelor și pădurilor nr. 1248/2024 au fost aprobate modelul şi conţinutul formularelor şi documentelor utilizate în activitatea de verificare documentară, reglementată la titlul VI capitolul V „Verificarea documentară“ din Legea nr. 207/2015 privind Codul de procedură fiscală, cu modificările şi completările ulterioare, după cum urmează:

a) Solicitare de documente/informaţii, prevăzută în anexa nr. 1 la ordin;

b) Invitaţie pentru audiere, prevăzută în anexa nr. 2 la ordin;

c) Dispoziţie de măsuri ca urmare a verificării documentare, prevăzută în anexa nr. 3 la ordin;

d) Decizie de impunere privind obligaţiile fiscale principale stabilite ca urmare a verificării documentare, prevăzută în anexa nr. 4 la ordin.

 Ulterior, prin Ordonanţa de urgenţă a Guvernului nr. 88/2024 pentru modificarea şi completarea unor acte normative în domeniul mediului şi schimbărilor climatice, a fost modificat art. 12 din *Ordonanţa de urgenţă a Guvernului nr. 196/2005, în sensul că se reglementează modul de stabilire și regimul de încasare al penalității de nedeclarare. Astfel, la art. 12 din Ordonanţa de urgenţă a Guvernului nr. 196/2005 a fost introdus alin.* *(3^4), care prevede: ”Pentru obligaţiile fiscale principale prevăzute la art. 9 alin. (1), nedeclarate sau declarate incorect de contribuabil/plătitor şi stabilite de organul de inspecţie fiscală prin decizii de impunere, contribuabilul/plătitorul datorează o penalitate de nedeclarare, începând cu ziua imediat următoare scadenţei şi până la data stingerii sumei datorate inclusiv, din obligaţiile fiscale principale nedeclarate sau declarate incorect de contribuabil/plătitor şi stabilite de organul de inspecţie fiscală prin decizii de impunere, potrivit prevederilor Legii nr. 207/2015 privind Codul de procedură fiscală, cu modificările şi completările ulterioare.”*

 Față de completarea survenită la *Ordonanţa de urgenţă a Guvernului nr. 196/2005*, se impune modificarea tabelului de la punctul 2 din anexa nr. 4 ” DECIZIE DE IMPUNERE privind obligaţiile fiscale principale stabilite ca urmare a verificării documentare” la Ordinulministrului mediului, apelor și pădurilor nr. 1248/2024 privind aprobarea modelului  și conținutului formularelor și documentelor utilizate în activitatea de verificare documentară, prin adăugarea în cadrul acestuia a coloanelor 8 și 9.

 Față de cele de mai sus și ținând seama de motivele invocate, propunem aprobarea proiectului de ordin pentru modificarea anexei nr. 4 la Ordinul ministrului mediului, apelor și pădurilor nr. 1248/2024 privind aprobarea modelului  și conținutului formularelor și documentelor utilizate în activitatea de verificare documentară.

**PREȘEDINTE,**

**Laurențiu Adrian NECULAESCU**